Η **Δημοκρατική Συμπαράταξη** (**ΔΗ.ΣΥ.**) ήταν εκλογικός συνασπισμός κομμάτων της κεντροαριστεράς. Συγκροτήθηκε από το Πανελλήνιο Σοσιαλιστικό Κίνημα (ΠΑ.ΣΟ.Κ.) και τη Δημοκρατική Αριστερά (ΔΗΜ.ΑΡ.), με σκοπό τη συμμετοχή στις εθνικές εκλογές του Σεπτεμβρίου του 2015. Επικεφαλής του συνασπισμού ήταν η πρόεδρος του ΠΑ.ΣΟ.Κ. Φώφη Γεννηματά.

Στη Βουλή των Ελλήνων εκπροσωπούνταν από 19 βουλευτές.

Ιστορικό
--------

Το λογότυπο του συνδυασμού για τις εκλογές του 9/2015
Η Δημοκρατική Συμπαράταξη ιδρύθηκε στις 30 Αυγούστου 2015, πριν από τις εκλογές του Σεπτεμβρίου 2015, ως εκλογική συνασπισμός του Πανελλήνιου Σοσιαλιστικού Κινήματος, την Δημοκρατικής Αριστεράς και των Κινήσεων Πολιτών για τη Σοσιαλδημοκρατία στα πλαίσια της ανασυγκρότησης του χώρου της σοσιαλδημοκρατίας και του δημοκρατικού σοσιαλισμού.

Στις εκλογές ο συνδυασμός έλαβε 6,28% και 17 έδρες, έναντι 4,68% (13 έδρες) και 0,48% (καμία έδρα) για το ΠΑ.ΣΟ.Κ. και τη ΔΗΜ.ΑΡ. αντίστοιχα. Μία από τις έδρες κατέλαβε ο Θανάσης Θεοχαρόπουλος, ενώ τις υπόλοιπες 16 το ΠΑ.ΣΟ.Κ..

Στις 14 Ιανουαρίου 2016 διαγράφτηκε από την Κοινοβουλευτική Ομάδα, με απόφαση της Προέδρου, ο βουλευτής Λακωνίας Λεωνίδας Γρηγοράκος ύστερα από δηλώσεις του υπέρ του νέου Προέδρου της Νέας Δημοκρατίας Κυριάκου Μητσοτάκη, ενώ μετά από ένα χρόνο επανεντάχθηκε και πάλι στο ΠΑ.ΣΟ.Κ..

Τον Ιανουάριο του 2017 μετά από συνάντηση της προέδρου, Φώφης Γεννηματά, με τον Γιώργο Παπανδρέου, ανακοινώθηκε η ένταξη του Κινήματος Δημοκρατών Σοσιαλιστών στη Δημοκρατική Συμπαράταξη, ενώ ένα μήνα αργότερα εντάχθηκε στο σχήμα και η Ένωση Δημοκρατικής Εθνικής Μεταρρύθμισης.

Το επόμενο διάστημα, η Δημοκρατική Συμπαράταξη ενισχύθηκε επιπλέον, με την προσχώρηση δύο βουλευτών, που είχαν εκλεγεί με Το Ποτάμι, τον βουλευτή Ροδόπης Ιλχάν Αχμέτ και τον βουλευτή Λάρισας Κωνσταντίνο Μπαργιώτα, οι οποίοι προσχώρησαν στο ΠΑ.ΣΟ.Κ. και στην Κ.Ο. της Δημοκρατικής Συμπαράταξης.

Τον Ιούλιο του 2017 η πρόεδρος του Φώφη Γεννηματά, από το βήμα του συνεδρίου της Δημοκρατικής Συμπαράταξης, ανακοίνωσε τη δημιουργία ενός νέου ενιαίου κεντροαριστερού φορέα στην Ελλάδα πριν από το τέλος του έτους. Παράλληλα, ο Σταύρος Θεοδωράκης, επικεφαλής του κόμματος το Ποτάμι, αποφάσισε επίσης να συμμετάσχει στη δημιουργία του κόμματος.

Το Νοέμβριο του ίδιου έτους, διεξήχθησαν οι εκλογές για την ανάδειξη του επικεφαλής του νέου κόμματος, μεταξύ εννέα υποψηφίων. Επειδή κανένας από τους υποψηφίους δεν κέρδισε την απαιτούμενη πλειοψηφία στον πρώτο γύρο, διεξήχθη και δεύτερος γύρος μεταξύ της Φώφης Γεννηματά και του Νίκου Ανδρουλάκη. Νικητής αναδείχθηκε η Φώφη Γεννηματά, με 56,75% των ψήφων. Στη συνέχεια, ανακοινώθηκε το όνομα του νέου κόμματος και το εξαμελές Πολιτικό Συμβούλιο.

Τον Ιανουάριο 2018 προσχώρησε στην Κοινοβουλευτική Ομάδα της Δημοκρατικής Συμπαράταξης, ως συνεργαζόμενος, ο βουλευτής Β' Αθηνών Γεώργιος-Δημήτριος Καρράς.

Στις 20 Ιανουαρίου 2019, ο βουλευτής Επικρατείας Θανάσης Θεοχαρόπουλος διαγράφτηκε από την Κοινοβουλευτική Ομάδα, εξαιτίας της πρόθεσής του να υπερψηφίσει τη συμφωνία για το Μακεδονικό ζήτημα.

Συμμετέχοντα κόμματα
--------------------

Τα κόμματα που αποτελούσαν τη Δημοκρατική Συμπαράταξη ήταν:

| Κόμμα | Ιδεολογία | Αρχηγός κόμματος |
| --- | --- | --- |
|  | Πανελλήνιο Σοσιαλιστικό Κίνημα | Σοσιαλδημοκρατία | Φώφη Γεννηματά |
|  | Δημοκρατική Αριστερά | Δημοκρατικός σοσιαλισμός | Θανάσης Θεοχαρόπουλος |
|  | Κίνημα Δημοκρατών Σοσιαλιστών | Δημοκρατικός σοσιαλισμός | Γιώργος Παπανδρέου |
|  | Κινήσεις Πολιτών για τη Σοσιαλδημοκρατία | Σοσιαλδημοκρατία | Μιχάλης Χάλαρης |
|  | Ένωση Δημοκρατικής Εθνικής Μεταρρύθμισης | Σοσιαλφιλελευθερισμός | Απόστολος Πόντας |
|  | Φωνή Δημοκρατίας | Σοσιαλφιλελευθερισμός | Γεώργιος-Δημήτριος Καρράς |

Αποτελέσματα εκλογών
--------------------

### Βουλή των Ελλήνων

| Έτος | Επικεφαλής | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 2015 ΙΙ | Φώφη Γεννηματά | 341.732 | 6,29% | 17 / 300 | 4ο κόμμαΑντιπολίτευση |

Παραπομπές
----------

1. ↑  «Επισήμως "Δημοκρατική συμπαράταξη" ΠΑΣΟΚ - ΔΗΜΑΡ». Αρχειοθετήθηκε από το πρωτότυπο στις 13 Νοεμβρίου 2017. Ανακτήθηκε στις 2 Νοεμβρίου 2015.
2. ↑  Δημοκρατική Συμπαράταξη, το κοινό ψηφοδέλτιο ΠΑΣΟΚ-ΔΗΜΑΡ
3. ↑  Αυτοί είναι οι 17 βουλευτές της Δημοκρατικής Συμπαράταξης
4. ↑  Διαγραφή Γρηγοράκου από Γεννηματά
5. ↑  Ο Λεωνίδας Γρηγοράκος επιστρέφει στη Δημοκρατική Συμπαράταξη
6. ↑  Στη Δημοκρατική Συμπαράταξη ο Γιώργος Παπανδρέου
7. ↑  «Η ΕΔΕΜ προσχωρεί στη Δημοκρατική Συμπαράταξη». Αρχειοθετήθηκε από το πρωτότυπο στις 4 Φεβρουαρίου 2017. Ανακτήθηκε στις 30 Οκτωβρίου 2018.
8. ↑  «Η Δημοκρατική Συμπαράταξη ανακοίνωσε συνεργασία με την... Ε.Δ.Ε.Μ». Αρχειοθετήθηκε από το πρωτότυπο στις 2 Φεβρουαρίου 2017. Ανακτήθηκε στις 30 Οκτωβρίου 2018.
9. ↑  «Σε ΠΑΣΟΚ-ΔΗΜΑΡ κι επισήμως ο Ιλχάν Αχμέτ μετά την αποχώρηση από το Ποτάμι». Αρχειοθετήθηκε από το πρωτότυπο στις 14 Ιανουαρίου 2017. Ανακτήθηκε στις 30 Οκτωβρίου 2018.
10. ↑  Στη Δημοκρατική Συμπαράταξη ο Μπαργιώτας
11. ↑  Δημήτρης Χόνδρος, Συνέδριο Δημοκρατικής Συμπαράταξης - Φ. Γεννηματά: Εκλογή προέδρου τον Οκτώβριο και ιδρυτικό συνέδριο τον Δεκέμβριο, *Το Βήμα* 29/06/2017.
12. ↑  Ο Στ. Θεοδωράκης υποψήφιος για ένα «ανοιχτό κέντρο» Αρχειοθετήθηκε 2019-01-20 στο Wayback Machine. *Η Εφημερίδα Των Συντακτών* 01/09/2017.
13. ↑  Εκλογές Κεντροαριστεράς: Θρίαμβος Γεννηματά, δεύτερος ο Ανδρουλάκης, *CNN Greece* 12/11/2017.
14. ↑  Εκλογές Κεντροαριστεράς: Θριαμβευτική νίκη Γεννηματά, *CNN Greece* 19/11/2017.
15. ↑  Σταύρος Παπαντωνίου, «Κίνημα Αλλαγής» το όνομα του νέου φορέα της Κεντροαριστεράς, *Η Καθημερινή* 28/11/2017.
16. ↑  Σταύρος Παπαντωνίου, Καθοδηγητικό όργανο αποκτά το Κίνημα Αλλαγής, *Η Καθημερινή* 02/12/2017.
17. ↑  «Στη Δημοκρατική Συμπαράταξη ο βουλευτής Γιώργος Καρράς». Αρχειοθετήθηκε από το πρωτότυπο στις 16 Ιανουαρίου 2018. Ανακτήθηκε στις 20 Μαρτίου 2018.
18. ↑  «Διαγραφή Θεοχαρόπουλου από τη Δημοκρατική Συμπαράταξη». Αρχειοθετήθηκε από το πρωτότυπο στις 23 Ιανουαρίου 2019. Ανακτήθηκε στις 22 Ιανουαρίου 2019.

Εξωτερικοί σύνδεσμοι
--------------------

* Επίσημη Ιστοσελίδα